የኦሮሚያ ባለሀብት ሶደሬ ሪዞርትን ሙሉ በሙሉ ጠቅልለው ያዙ
በኦሮሚያ ክልል በተለያዩ የኢንቨስትመንት እንቅስቃሴዎች የሚታወቁት አቶ ድንቁ ደያሳ፣ ሶደሬ ሪዞርትን ሙሉ በሙሉ ከመንግሥት ገዙ፡፡ ከመንግሥት የልማት ድርጅቶች ሚኒስቴር ጋር በተደረገ የፊርማ ሥነ ሥርዓት እንደተገለጸው፣ መንግሥት የነበረውን 30 በመቶ የአክሲዮን ድርሻ በ90 ሚሊዮን ብር አቶ ድንቁ ገዝተዋል፡፡ባለሀብቱ የአጠቃላይ ክፍያውን 35 በመቶ ቀድመው እንደከፈሉ ሚያዚያ 2 ቀን 2009 ዓ.ም. በፊርማ ሥነ ሥርዓቱ ላይ ተገልጿል፡፡ 35 በመቶ የሚሆነው ክፍያ ከተከፈለ የቆየ ቢሆንም፣ የፊርማ ሥነ ሥርዓት ግን በአሠራር ክፍተቶች ምክንያት መዘግየቱ ተገልጿል፡፡አቶ ድንቁና ሚኒስትር ዴኤታዋ ወ/ሮ መሰለች ወዳጆ ስምምነቱን ተፈራርመዋል፡፡ በፊርማው ሥነ ሥርዓት ላይ የቀድሞው የኦሮሚያ ኅብረት ሥራ ባንክ አክሲዮን ማኅበር ቦርድ ሰብሳቢና ቀደም ሲል የቀድሞ የግብርናና የገጠር ልማት ሚኒስትር ዴኤታ የነበሩት ዶ/ር አበራ ደሬሳ ተገኝተዋል፡፡ከአሁን ቀደም ሶደሬ ሪዞርት በመንግሥትና ዲኢኬ ኦሮሚያ ቢዝነስ ኢንቨስትመንት ኃላፊነቱ የተወሰነ የግል ማኅበር የተያዘ ነበር፡፡ መንግሥት ከአሁን ቀደም ይዞት የነበረውን 55 በመቶ የሚሆን ይዞታ ከሰባት ዓመት በፊት ለዲኢኬ አስተላልፎ እንደነበረ ይታወሳል፡፡ በወቅቱ 80 ሚሊዮን ብር ለመንግሥት ተከፍሏል፡፡በወቅቱ ዲኢኬ በአቶ ድንቁ፣ አቶ ቀመር የሱፍ (ድምፃዊ) እንዲሁም አቶ ኤልያስ ኢብሳ ሥር የነበረ ሲሆን፣ ነገር ግን በአሁኑ ጊዜ የድርጅቱ ባለ አክሲዮኖች ተቀይረዋል፡፡በዚህም መሠረት ዲኢኬ በዋናነት በአቶ ድንቁ ሥር ሲሆን፣ ከድርጅቱ ሁለት በመቶ የሚሆነው በአቶ ድንቁ ባለቤት ወ/ሮ ሌንሳ ጳውሎስና በወላጅ እናታቸው ወ/ሮ ዳንሴ ግርሙ ይዞታ ሥር ይገኛል፡፡አቶ ቀመር የሱፍና አቶ ኤልያስ ኢብሳ የሚፈለግባቸውን ክፍያ ስላልከፈሉ፣ ከአክሲዮን ድርሻ ባለቤትነት እንደወጡ በፊርማው ሥነ ሥርዓት ጊዜ በአቶ ድንቁ ተገልጿል፡፡በፊርማው ሥነ ሥርዓት ላይ አቶ ድንቁ 35 በመቶ የሚሆነውን ቀድመው ቢከፍሉም፣ የአክሲዮን ዝውውሩ የፀና የሚሆነው ፊርማው ከተፈረመበት ቀን ጀምሮ እንደሚሆን ወ/ሮ መሰለች ተናግረዋል፡፡ነገር ግን ድርጅቱ አሁንም ድረስ ማስፋፊያ ላይ እንዳለና ትርፍ ማግኘት አለመጀመሩን ዶ/ር አበራ ገልጸዋል፡፡‹‹ይህ በውጭ ኦዲተር ሲረጋገጥ የሚታወቅ ይሆናል፤›› ሲሉ ወ/ሮ መሰለች በበኩላቸው መልሰዋል፡፡ በሶደሬ ሪዞርት የተለያዩ የማስፋፊያ ሥራዎችን ሲያከናውኑ እንደቆዩና እስካሁን 800 ሚሊዮን ብር እንዳወጡ፣ አቶ ድንቁ ለሪፖርተር ገልጸዋል፡፡‹‹ማስፋፊያውን በስድስት ወራት ውስጥ ለመጨረስ እየሠራን ነው፤›› ሲሉ አቶ ድንቁ አክለዋል፡፡ በተለይም በኦሮሚያ ክልል በተለያዩ የኢንቨስትመንት ዘርፎች ተሰማርተው የሚገኙት አቶ ድንቁ፣ ከአሁን ቀደም የባህር ዳርና የኮምቦልቻ ጨርቃ ጨርቅ ፋብሪካዎችን ከመንግሥት ለመግዛት 606 ሚሊዮን ብር አቅርበው የነበረ ቢሆንም፣ ተቀባይነት አላገኙም፡፡ በአሁኑ ወቅት ሁለቱ ጨርቃ ጨርቅ ፋብሪካዎች፣ የአማራ ክልላዊ መንግሥትን ከሚያስተዳድረው ከብሔረ አማራ ዴሞክራሲያዊ ንቅናቄ (ብአዴን) ትስስር እንዳለው ለሚነገርለት ጥረት ኮርፖሬት በ765 ሚሊዮን ብር እንዲተላለፉ ተወስኗል፡፡በ1950ዎቹ በመንግሥት እንደተመሠረተ የሚነገረው ሶደሬ በውስጡ የተለያዩ የቱሪስት መስህቦችን ይዟል፡፡ ከመንግሥት እጅ ከወጣ በኋላም ሶደሬ የአሁን ስሙን ይዞ እንደሚቀጥል በፊርማው ሥነ ሥርዓት ላይ ተገልጿል፡፡የመንግሥት የልማት ድርጅት ሚኒስቴር ሒልተን አዲስ አበባን ጨምሮ ሁለት ሆቴሎችን በመንግሥት ሥር እንዲቆዩ ወስኗል፡፡ በአልኮል መጠጥ፣ በወረቀት፣ እንዲሁም በእርሻና በትራንስፖርት የተሰማሩ አራት ድርጅቶችን ወደ ግል እንዲተላለፉም ለይቷል፡፡ባለፈው ዓመት በነበረው አፈጻጸም ሚኒስቴሩ 1.2 ቢሊዮን ገቢ በሥሩ ካሉ የልማት ድርጅቶች ማግኘቱን መግለጹ ይታወሳል፡፡በኦሮሚያ ክልል ውስጥ በተለያዩ እንቅስቃሴዎች የሚታወቁት አቶ ድንቁ የሪፍት ቫሊ ዩኒቨርሲቲ ኮሌጅ ባለቤት ሲሆኑ፣ ከአሁን ቀደም ሴንትራል የጤና ኮሌጅን ከቀድሞው ባለቤቱ አቶ አብነት ግርማይ መግዛታቸው አይዘነጋም፡፡